ทหารไทยชูยูนิตลิงค์ คุ้มครองสูง100เท่า
เอฟดับบลิวดีฯ จับมือ ทีเอ็มบี ออก &#8220;ทีเอ็มบี เวลธ์ตี้ ลิงค์&#8221; ประกันควบการลงทุน
22 ก.ค. 2558

เอฟดับบลิวดีฯ จับมือ ทีเอ็มบี ออก “ทีเอ็มบี เวลธ์ตี้ ลิงค์” ประกันควบการลงทุน
นายอามาน คาปัวร์ ประธานเจ้าหน้าที่ สายงานการตลาด บริษัท เอฟดับบลิวดี ประกันชีวิต เปิดเผยว่า บริษัทได้ร่วมกับธนาคารทหารไทย หรือทีเอ็มบี ออกผลิตภัณฑ์ใหม่ในชื่อ ทีเอ็มบี เวลธ์ตี้ ลิงค์ ซึ่งเป็นผลิตภัณฑ์ประกันชีวิตควบการลงทุน (ยูนิต ลิงค์) ที่ให้ทั้งความคุ้มครองชีวิตและผลตอบแทนจากการลงทุนในกองทุน
ทั้งนี้ ทีเอ็มบี เวลธ์ตี้ ลิงค์ มีความยืดหยุ่นของการจ่ายเบี้ยประกันภัย สามารถเลือกจ่ายเบี้ยประกันที่มากขึ้น หรือน้อยลง หรือหยุดจ่ายเบี้ยประกันก็ได้ตามความเหมาะสมเมื่อต้องการ คุ้มครองถึงอายุ 99 ปี และยังให้ความคุ้มครองชีวิตสูงสุด 100 เท่าของเบี้ยประกันภัยรายปี สำหรับลูกค้าที่อายุ 1 เดือน 1 วัน ถึง 35 ปี ส่วนอายุ 36-45 ปี จะได้รับความคุ้มครองชีวิต 40-80 เท่า อายุ 46-55 ปี จะได้รับความคุ้มครอง 25-50 เท่า อายุ 56-65 ปี จะได้รับความคุ้มครอง 10-20 เท่า และอายุ 66-70 ปี จะได้รับความคุ้มครอง 5-10 เท่า ของเบี้ยประกันภัยรายปี ที่เริ่มต้นที่ 1.2 หมื่นบาท/ปี
“ลูกค้าสามารถถอนเงินจากกรมธรรม์ได้ถ้าต้องการ โดยไม่มีค่าธรรมเนียมหรือดอกเบี้ย เปลี่ยนกองทุนได้โดยไม่จำกัดจำนวนครั้งและไม่ต้องเสียค่าธรรมเนียม” นายอามาน กล่าว
นายอามาน กล่าวอีกว่า จะเริ่มขายผ่านช่องทางธนาคารทีเอ็มบีทุกสาขาทั่วประเทศ โดยลูกค้าเป้าหมายคือกลุ่มลูกค้าธนบดีธนกิจ ซึ่งมองหาผลิตภัณฑ์ทางการเงินที่ครบทั้งการคุ้มครองครอบครัวและมรดกทางการเงิน